**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ**

 **ЧУУЛГАНЫ ХУУЛЬ ЗҮЙН БАЙНГЫН ХОРООНЫ**

**5 ДУГААР САРЫН 06-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-4 |
| 2 | Дэлгэрэнгүй тэмдэглэл | 5-10 |
| 1.““АЛСЫН ХАРАА-2050” Монгол Улсын урт хугацааны хөгжлийн үзэл баримтлал батлах тухай” Улсын Их Хурлын тогтоолын төсөл /Засгийн газар 2020.01.31-ний өдөр өргөн мэдүүлсэн, анхны хэлэлцүүлэг, санал дүгнэлтээ Төрийн байгуулалтын байнгын хороонд хүргүүлнэ/ | 8-9 |
| 2.Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах ажлын хэсгийн бүрэлдэхүүнийг батлах тухай Байнгын хорооны тогтоолын төсөл  | 9-10 |

***Монгол Улсын Их Хурлын 2020 оны хаврын ээлжит***

***чуулганы Хууль зүйн байнгын хорооны***

***5 дугаар сарын 06-ны өдөр*** ***/Лхагва гараг/-ийн***

***хуралдааны товч тэмдэглэл***

 Хууль зүйн байнгын хорооны дарга Х.Нямбаатар ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 15 цаг 11 минутад Төрийн ордны “Жанжин Д.Сүхбаатар” танхимд эхлэв.*

 *Чөлөөтэй: О.Батнасан, С.Бямбацогт, Ц.Гарамжав, Б.Дэлгэрсайхан;*

 *Эмнэлгийн чөлөөтэй: Л.Мөнхбаатар;*

 *Тасалсан: Ж.Ганбаатар, С.Эрдэнэ.*

 Хэлэлцэх асуудалтай холбогдуулан Улсын Их Хурлын гишүүн Ж.Батзандан, Л.Болд нарын тавьсан асуултад Байнгын хорооны дарга Х.Нямбаатар хариулж, тайлбар хийв.

**Х.Нямбаатар:** Монгол Улсын шүүхийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хойшлуулъя гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 3

 Бүгд: 10

58.3 хувийн саналаар дэмжигдлээ.

 ***Нэг.““АЛСЫН ХАРАА-2050” Монгол Улсын урт хугацааны хөгжлийн үзэл баримтлал батлах тухай” Улсын Их Хурлын тогтоолын төсөл*** */Засгийн газар 2020.01.31-ний өдөр өргөн мэдүүлсэн,* ***анхны хэлэлцүүлэг,*** *санал дүгнэлтээ Төрийн байгуулалтын байнгын хороонд хүргүүлнэ/*

 Хэлэлцэж буй асуудалтай холбогдуулан Шүүхийн шийдвэр гүйцэтгэх ерөнхий газрын дарга Д.Дамдинцэрэн, Хил хамгаалах ерөнхий газрын дарга Ж.Бямбасүрэн, Цагдаагийн ерөнхий газрын дарга С.Баатаржав, Хууль зүй, дотоод хэргийн яамны Хяналт, шинжилгээ, үнэлгээ, дотоод аудитын газрын дарга Н.Жавхлантөгс, Засгийн газрын Хэрэг эрхлэх газрын дэд дарга, Арга зүй, нэгтгэл ажлын дэд хэсгийн дарга М.Баярмагнай, мөн газрын Бодлого, төлөвлөлтийн газрын дарга Д.Балжинням, ажилтан П.Зохихсүрэн, Үндэсний хөгжлийн газрын дарга Б.Баярсайхан, мөн газрын Хөгжлийн бодлого, төлөвлөлтийн газрын дарга А.Мөнхболд, Салбарын хөгжлийн бодлого зохицуулалтын газрын дарга Д.Эрдэнэбаяр, Сангийн яамны Эдийн засгийн бодлогын газрын дарга Г.Батхүрэл, Тагнуулын ерөнхий газрын Захиргаа, эрх зүйн хэлтсийн дарга Б.Нармандах, Удирдлагын академийн захирал, профессор, доктор С.Зулпхар, Удирдлагын академийн багш Н.Энхмандах нар оролцов.

 Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, Б.Хонгорзул, референт Н.Монголмаа нар байлцав.

 Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

 *Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 **Х.Нямбаатар:** 1.Улсын Их Хурлын гишүүн Н.Учралын гаргасан, Төслийн 2.4.21-д заалт нэмэх:

 “2.4.21.Оюуны өмчийн хараат бус кодлогдсон технологийн дагуу бүртгэж, эдийн засгийн эргэлтэд оруулах нөхцөлийг бүрдүүлж, оюуны өмчийн зуучлан зөвлөх үйлчилгээ, арилжааг хөгжүүлнэ” гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар дэмжигдлээ.

 2.Улсын Их Хурлын гишүүн Н.Учралын гаргасан, Төслийн 2.4.9. Үндэсний инновацын тогтолцоог хөгжүүлэхэд шаардлагатай шинжлэх ухааны парк, инновацын татваргүй бүсийг хамтын оффист түшиглэн байгуулна гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар дэмжигдлээ.

 3.Улсын Их Хурлын гишүүн Н.Учралын гаргасан, Төслийн 3.1.4 дэх заалтыг өөрчлөх:

 “3.1.4.хувийн тэтгэврийн нэмэлт даатгалыг нэвтрүүлж, төрийн болон хувийн тэтгэврийн сангаас тэтгэвэр авах нөхцөлийг бүрдүүлж, санхүүгийн зах зээлийг дэмжинэ” гэсэн саналыг дэмжье гэсэн санал хураалт явуулъя.

 Зөвшөөрсөн: 5

 Татгалзсан: 7

 Бүгд: 12

 41.7 хувийн саналаар дэмжигдсэнгүй.

 4.Улсын Их Хурлын гишүүн Н.Учралын гаргасан, Төслийн 5.2.14 дэх заалтыг өөрчлөх:

 “5.2.14.гэрээгээр гүйцэтгүүлж болох бүх төрлийн чиг үүргийг хувийн хэвшил, мэргэжлийн холбоодод шилжүүлэх тогтолцоог нэвтрүүлнэ” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Ш.Раднаасэд Төрийн байгуулалтын байнгын хорооны хуралдаанд танилцуулахаар тогтов.

            *Уг асуудлыг 15 цаг 25 минутад хэлэлцэж дуусав.*

 ***Хоёр.Ажлын хэсгийн бүрэлдэхүүнийг батлах тухай Байнгын хорооны тогтоолын төсөл****/Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах/*

 Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, Б.Хонгорзул, референт Н.Монголмаа нар байлцав.

 Байнгын хорооны дарга Х.Нямбаатар Байнгын хорооны тогтоолын төслийг уншиж танилцуулав.

 Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

 **Х.Нямбаатар:** Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах ажлын хэсгийн бүрэлдэхүүнийг батлах тухай Байнгын хорооны тогтоолын төслийг баталъя гэсэн саналаар санал хураалт явуулъя.

 Зөвшөөрсөн: 6

 Татгалзсан: 5

 Бүгд: 11

 54.5 хувийн саналаар тогтоол батлагдлаа.

 Хуралдаан 18 минут үргэлжилж, 19 гишүүнээс 12 гишүүн ирж, 63.2 хувийн ирцтэйгээр 15 цаг 29 минутад өндөрлөв.

 Тэмдэглэлтэй танилцсан:

 ХУУЛЬ ЗҮЙН БАЙНГЫН

 ХОРООНЫ ДАРГА Х.НЯМБААТАР

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 5 ДУГААР САРЫН 06-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Х.Нямбаатар**: Байнгын хорооны эрхэм гишүүдийн энэ өдрийн амгаланг айлтгая. Хууль зүйн байнгын хорооны гишүүдийн ирц бүрдсэн тул Хууль зүйн байнгын хорооны 2020 оны 5 дугаар сарын 6-ны өдрийн хуралдаан нээснийг мэдэгдье.

 Байнгын хорооны хуралдаанаар хэлэлцэх асуудлыг танилцуулъя.

 Нэг. Монгол Улсын шүүхийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2020.4.10-ны өдөр өргөн мэдүүлсэн, анхны хэлэлцүүлэг/.

 Хоёр. ““АЛСЫН ХАРАА-2050” Монгол Улсын урт хугацааны хөгжлийн үзэл баримтлал батлах тухай” Улсын Их Хурлын тогтоолын төсөл /Засгийн газар 2020.01.31-ний өдөр өргөн мэдүүлсэн, анхны хэлэлцүүлэг, санал дүгнэлтээ Төрийн байгуулалтын байнгын хороонд хүргүүлнэ/

 Гурав.Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах ажлын хэсгийн бүрэлдэхүүнийг батлах тухай Байнгын хорооны тогтоолын төсөл.

 Хэлэлцэх асуудалтай холбогдуулан саналтай гишүүн байна уу. Болд гишүүнээр тасаллаа. Батзандан гишүүн асуултаа асууя.

 **Ж.Батзандан**: Хууль зүйн байнгын хорооны гишүүдийнхээ энэ өдрийн мэндийг эрье. Шүүхийн тухай хуулийн шинэчилсэн найруулгын хүрээнд Шинэ эвсэл, Шинэ намын зөвлөлөөс Хууль зүйн байнгын хороонд тодорхой саналуудыг явуулсан байгаа. Монгол Улсын Үндсэн хуулийн нэмэлт, өөрчлөлтийн хүрээнд Шүүхийн тухай багц хууль Улсын Их Хуралд ирж байгаа. Тэгэхээр энэ багц хуулийг боловсруулсан 2 том ажлын хэсэг байна гэж бид харж байгаа. Нэгдүгээрт, Дээд шүүх, Хууль зүйн яам оролцсон Засгийн газрын ажлын хэсгээс оруулж ирсэн нэг хуулийн төсөл байгаа. Хоёрдугаарт, Монгол Улсын Ерөнхийлөгчөөс оруулж ирсэн нэг төсөл, саналууд байгаа. Тэгэхээр энэ 2 төслийг нэгтгэж хэлэлцэх нь зүйтэй гэдэг ийм байр суурьтай байгаагаа илэрхийлье. Ялангуяа Шүүхийн ерөнхий зөвлөлийн дэргэд Сахилгын хороо байгуулах, Шүүхийн мэргэжлийн хороог байгуулах чиглэлд бид балансыг нь олж зөв хийхгүй бол хууль, шүүхийн байгууллагад тулгараад байгаа шударга бусын асуудлыг шийдэж чадахгүй болох нь ээ гэдэг ийм санаа зовинол байна.

 Тийм учраас хоёр хуулийн төслийг нэгтгэж хэлэлцэх нь зүйтэй гэдэг байр суурьтай байгаагаа илэрхийлье.

 **Х.Нямбаатар**: Болд гишүүн.

 **Л.Болд**: Сүүлийн хэд хэдэн Байнгын хороо дамжиж яригдаж байгаа. Тэгээд өнгөрсөн долоо хоногт бас чуулган дээр санал гаргаад, Улсын Их Хурлын дарга чиглэл өгсөн, энэ 7 хоногт хуулийн дагуу Их Хурал бүрэн эрхийнхээ хугацаанд Улсын Ерөнхий прокурорын гэмт хэрэг, нөхцөл байдлын талаарх тайланг хэлэлцэх ёстой. Тэгээд энэ 7 хоногт одоо орж ирээгүй байна. Тэгээд Ерөнхий прокурорт, та бүхэн сайн мэдэж байгаа. Ялангуяа сүүлийн үед анхаарал татаж байгаа олон асуудлуудаар, нийтдээ 23 хэрэг гэж нэршил бий болчхоод байгаа, Улсын Их Хурлын 5 гишүүн бланкан дээрээ асуудлыг тавьсан. Тэгээд явцын товчхон мэдээлэл өгсөн байгаа. Түүнээс хойш нэлээд хугацаа өнгөрчихлөө. Одоо Их Хурал дээр нийгмийг хөдөлгөж байгаа, нийгмийн анхаарлыг татаж байгаа энэ онц анхаарлын төвд байгаа асуудлуудаар бодитой мэдээлэл авахыг Их Хурлын гишүүний хувьд шаардаж байна. Үүнийг тодорхой болгож өгөөч ээ, Байнгын хорооны дарга аа? Их Хурлын даргын үүргийг хэзээ, яаж биелүүлэх вэ?

 Энэ цаашдаа дараагийн шатны алхамд биднийг түлхэхэд хүргэж байна шүү. Дээр нь Хүний эрхийн Үндэсний Комиссын асуудал өнөөдөр хэлэлцэх гэж байгаа. Сонгох сонгон шалгаруулалтын хугацаа, одоо Хүний эрхийн Үндэсний Комиссгүй болчихсон байгаа шүү дээ, үндсэндээ. Дарга нь явчихсан, гишүүд нь үйл ажиллагаагаа бүрэн хэмжээнд явуулж байгаа эсэх нь тодорхойгүй. Ингэхлээр энэ асуудал өнөөдөр Их Хурал сонгууль гээд тараад явчихвал, тэгээд дараагийн Их Хурал бүрэлдтэл. Ялангуяа одоо энэ цаг үед, энэ коронагийн цаг үе, коронатай холбогдуулаад Их Хурлын хууль, тогтоол гаргасан. Энд хүний эрхийн асуудлууд нэлээд хөндөгдөхөөр ч юмнууд байгаа. Энэ дээр байнга Хүний эрхийн Комисс дүгнэлтээ хийж, хяналтаа тавихаас өөр арга байхгүй.

 Нийгэмд ч гэсэн маш олон асуудлууд. Ялангуяа энэ олон том хэргүүд яригдаж байгаа, шийдэгдэж байгаа энэ үед Хүний эрхийн Комисс яг бодитой хариултуудыг өгөөд явах ёстой шүү дээ. Одоо жишээ нь, Ерөнхий сайд байсан Энхсайхан үнэхээр эрүүдэн шүүгдсэн юм уу, үгүй юм уу. Одоо бид эрүүдэн шүүлтийн асуудлаар бүхэл бүтэн Хүний эрхийн Комиссын нэг гишүүнтэй болгож байгаа. Тэгээд тэр хүнийг нь ядаж эхний ээлжид маш яаралтай томилохгүй бол. Ингээд нийгэмд ийм онц нөхцөл байдал үүсчихээд, тэгээд дүлий дүмбэ юм шиг төр ерөөсөө байж болохгүй. Нэг сэтгүүлч зодлоо гээд, үнэхээр тэнд яг зодсон юм уу, ямар асуудал болсон юм. Тэгээд хэвлэлийн бага хурал болгон дээр л хариултгүй баахан асуултууд гарч ирээд байдаг. Одоо дөнгөж энэ долоо хоногт Түр хороо Батзандан дарга энд байж байна. Бидэнд Түр хорооны бүх гишүүдэд өгсөн эрүүдэн шүүгдсэн Содномдаржаагаас 60 хэдэн хуудас ар, өвөргүй бичсэн ийм том одоо өргөдөл, мэдээллүүд ирсэн. Энэ бүх нөхцөл байдлаа бол нэгд нэгэнгүй бичсэн. Яаж энэ хүмүүсийг 4 жил 6 сар Монголын төр тамлаж, эрүүдэн шүүж үйлийг нь барчхаад, одоо ингээд хориотой. Тэгээд ямар ч хөдөлдөг асуудал байхгүй. Эрүүдэн шүүх процесс нь өөрөө хууль шүүхийн хонгилын тоглоом болчихсон 8-9 сардаа ороод явж байгаа. Ийм нөхцөлд өнөөдөр бид нар яаж амьдрах вэ? Яаж бид нар сонгууль хийж, энэ сонгууль үнэхээр хүний эрхийг дээдэлсэн, жинхэнэ ардчилсан сонгууль болж чадах уу, үгүй юу. Тэгээд үүний үр дүнд жинхэнэ хонгилоор далимдуулаад, энэ бүлэглэл, энэ мафи өнөөдөр Монголыг бүр мөсөн булшлах энэ ажил руугаа орох юм биш биз дээ.

 Тэгэхээр энэ баталгааг өнөөдөр Хууль зүйн байнгын хороо, энэ Их Хурал хийж өгөөд тарахгүй бол бидэнд хоёрхон 7 хоног үлдсэн. Үнэхээр дээшээ тэнгэр хол, доошоо газар хатуу гэдэг ийм нийгэм рүү очиж байна шүүү.

 Сэтгүүлчид Содномдаржаагийн өргөдлийг авч унших хэрэгтэй. Энэ бол үнэхээр кино зохиол болохоор, үнэхээр Монгол улсад яаж хүн, хүн биш болгодгийг бүрэн харуулсан байна. Тэгэхээр ийм асуудлууд байна аа дарга аа. Тийм учраас Ерөнхий прокуророо ирж уулзуулж өгөөч ээ гэж хүсэж байна.

 **Х.Нямбаатар**: Баярлалаа. Би Болд гишүүний хэлсэн 2 зүйл дээр тайлбар хэлье. Нэгдүгээрт, Хүний эрхийн Үндэсний Комиссын тухай хуулийг өнгөрсөн 2 дугаар сард бид бүхэн баталсан. Хүний эрхийн Үндэсний Комиссоор комиссын гишүүнийг сонгон шалгаруулах энэ журмыг сая 4 дүгээр сард бид нар баталсан. 4 дүгээр сарын 15-ны өдөр Хууль зүйн байнгын хорооны ээлжит хуралдаанаар Хүний эрхийн Үндэсний Комиссын гишүүний нээлттэй сонгон шалгаруулалтыг зарласан. Энэ сонгон шалгаруулалтын журам ёсоор, яаралтай горим гэж байхгүй. 30 хоногийн хугацаанд материал авч дуусна. Энэ материал авах хугацаа энэ 5 дугаар сарын 15-ны өдрөөр дуусгавар болж байгаа. Өнөөдрийн Байнгын хорооны хуралдаанаар сонгон шалгаруулах ажлын хэсгийг эцэслэж, бид нар батална. Нөгөө хуульд заасан 9 байгууллагаас ирсэн нэрсээр нь комиссын гишүүдийг сонгон шалгаруулах ажлын хэсгийг батална.

 Тэгэхээр бид нар яг Болд гишүүнтэй адилхан санаа зовнилтой байгаа. Монгол Улсын Хүний эрхийн Үндэсний Комиссын тухай хууль биелж хэрэгжих ёстой. Ингэхийн тулд бид нар боломжтой бол 16-17-нд сонгон шалгаруулалтаа хийж дуусмагцаа, Байнгын хорооны болон Чуулганы нэгдсэн хуралдаанаар оруулах ийм бэлтгэл ажил хангаад ажиллаж байгаа гэдгийг нэгдүгээрт хэлье.

 Хоёрдугаарт, Болд гишүүн Зөрчлийн болон Эрүүгийн хууль тогтоомжийн хэрэгжилтийн талаар Улсын Их Хуралд Улсын Ерөнхий прокурор хэрэгжилтийг тайлагнах ийм үүрэгтэй гэдгийг, тэр хуулийн зүйл заалтыг сануулж ярьж байна. Бид нар 2 удаагийн даргын зөвлөлийн хурал дээр таны одоо санал болгосноор хэлэлцэх асуудлын дараалалд дараагийн 7 хоногийн хэлэлцэх асуудлын төлөвлөгөөнд оруулъя гэдэг санал хүргүүлсэн. Тэгээд Үндсэн хууль дагасан олон хуулиудыг нэн яаралтай горимоор батлах шаардлага байгаа учраас энэ асуудлыг түр хойшлуулъя гээд даргын зөвлөлийн хурал дээр олонхын дэмжлэг авч чадаагүй ээ. Тэгээд үүнийг танд тухайн үед хэлж байсан. Улсын Их Хурлын чуулганы хуралдааны дэгийн тухай хуульд хэлэлцэх асуудлын төлөвлөгөөг даргын зөвлөлийн хурлаар баталж байж, дараа 7 хоногийн хуваариуд гардаг.

 Тийм учраас энэ яг ийм шатандаа байгаа. Ер нь эрүүгийн болон зөрчлийн хууль тогтоомжийн хэрэгжилтийн талаар Улсын Ерөнхий прокурор шинээр томилогдсоноос хойш биечлэн тайлан тавиагүй байгаа. Тайланг ирүүлчихсэн байгаа. Тэгэхээр энэ асуудлыг ШИНЭ намын зөвлөлөөс Их Хурлын даргын зөвлөлд өөрөө бичгээр хүргүүлж, энэ 5 дахь өдрийн даргын зөвлөлийн хурал дээр үүнийг ирэх 7 хоногийн хэлэлцэх асуудлын дараалалд оруулмаар байна гэдэг хүсэлтээ тавих нь зүйтэй байх аа гэж бодож байна. Байнгын хорооноос таны гаргасан саналын дагуу тавина.

 Батзандан гишүүн Шүүхийн тухай хуулийг зэрэгцүүлж хэлэлцэж явах нь зүйтэй гэдэг зүйлийг сая хэллээ. Улсын Их Хурлын чуулганы хуралдааны дэгийн тухай хуульд төсөл санаачлагчид нэгтгэж явъя аа гэж санал нэгдсэн тохиолдолд энэ 2 хуулийн төслийг зэрэгцүүлж, анхны хэлэлцүүлгүүдийг хийсний дараа нэгтгэж явах ёстой. Харамсалтай нь өнгөрсөн Байнгын хорооны хуралдаан дээр Засгийн газрыг төлөөлж Хууль зүйн сайд өөрийнхөө төслийг Ерөнхийлөгчөөс өргөн барьсан төсөлтэй нэгтгэж явах боломжгүй гэдэг зүйлийг хэлсэн. Тэгээд өнөөдөр би та бүхнээр санал хураалгаж энэ хуулийн төслийг энэ 7 хоногийн хэлэлцэх асуудлын төлөвлөгөөнөөс хасуулах саналтай байгаа. Яагаад гэвэл, чуулганы нэгдсэн хуралдаанаар Ерөнхийлөгчийн өргөн барьсан хуулийн төслийн хэлэлцэх эсэхийг шийдээгүй байгаа.

 Тэгээд энэ маань хэлэлцэх эсэх нь шийдэгдсэн тохиолдолд цаашаа дэгийн зөрчлүүд гарах ийм нөхцөл байдал үүсээд байгаа учраас хэлэлцэх эсэхийг нь шийдсэний дараа Засгийн газрын өргөн мэдүүлсэн Шүүхийн тухай хуулийг төсөл санаачлагчдын төлөөллийг суулгаж байгаад хамт нэгтгэж хэлэлцвэл яасан юм бэ гэдэг талаар дахиж Байнгын хороон дээрээ ярилцах ийм шаардлага байна. Тэгэхгүй бол хоёулангийнх нь анхны хэлэлцүүлгийг хийгээд явчихаар энэ маань өөрөө яг нэг агуулгатай харилцааг зохицуулсан ийм 2 хуулийн төсөл явсан ийм дэгийн зөрчил бас гарах гээд байгаа учраас өнөөдрийн энэ хэлэлцэх асуудлын дарааллаас энэ Монгол Улсын Шүүхийн тухай хуулийн шинэчилсэн найруулгын төслийг хасъя гэдэг томьёоллоор санал хураалгая.

 Өнөөдрийн хэлэлцэх асуудлын дарааллаас Монгол Улсын Шүүхийн тухай хуулийн шинэчилсэн найруулгын төслийг хойшлуулах санал дэмжигдлээ.

 ***Нэг. “”АЛСЫН ХАРАА-2050” Монгол Улсын урт хугацааны хөгжлийн үзэл баримтлал батлах тухай” Улсын Их Хурлын тогтоолын төслийн анхны хэлэлцүүлгийг хийе.***

Хэлэлцэж байгаа асуудалтай холбогдуулж ирсэн ажлын хэсгийг танилцуулъя. Дамдинцэрэн Шүүхийн шийдвэр гүйцэтгэх ерөнхий газрын дарга, Бямбасүрэн Хил хамгаалах ерөнхий газрын дарга, Баатаржав Цагдаагийн ерөнхий газрын дарга, Жавхлантөгс Хууль зүй, дотоод хэргийн яамны Хяналт шинжилгээ үнэлгээ, дотоод аудитын газрын дарга, Баярмагнай Засгийн газрын Хэрэг эрхлэх газрын дэд дарга, Балжинням Засгийн газрын Хэрэг эрхлэх газрын Бодлого, төлөвлөлтийн газрын дарга, Баярсайхан Үндэсний хөгжлийн газрын дарга, С.Зулпхар Удирдлагын академийн захирал, профессор, доктор, Энхмандах Удирдлагын академийн багш, Мөнхболд Үндэсний хөгжлийн газрын Бодлого төлөвлөлтийн газрын дарга, Эрдэнэбаяр Үндэсний хөгжлийн газрын Салбарын хөгжлийн бодлого, зохицуулалтын газрын дарга, Зохихсүрэн Засгийн газрын Хэрэг эрхлэх газрын ажилтан гэсэн ийм хүмүүс өнөөдөр ирсэн байна.

 Хэлэлцүүлгийг хийе. Бид санал, дүгнэлтээ Төрийн байгуулалтын байнгын хороонд хүргүүлнэ. Хэлэлцэж байгаа асуудалтай холбогдуулан асуух асуулттай гишүүд байна уу? Алга байна. Хэлэлцэж байгаа асуудалтай холбогдуулж бичгээр санал гаргасан гишүүд байна.

 1.Улсын Их Хурлын гишүүн Учралын гаргасан, Төслийн2.4.21-д заалт нэмэх:

 Оюуны өмчийн хараат бус кодлогдсон технологийн дагуу бүртгэж, эдийн засгийн эргэлтэд оруулах нөхцөлийг бүрдүүлж, оюуны өмчийн зуучлан зөвлөх үйлчилгээ, арилжааг хөгжүүлнэ гэсэн саналыг дэмжье гэсэн санал хураалт явуулъя.

 58.3 хувийн саналаар дэмжигдлээ.

 2.Төслийн 2.4.9. Үндэсний инновацын тогтолцоог хөгжүүлэхэд шаардлагатай шинжлэх ухааны парк, инновацын татваргүй бүсийг хамтын оффист түшиглэн байгуулна гэж өөрчлөх гэсэн саналыг дэмжье гэсэн санал хураалт явуулъя.

 58.3 хувийн саналаар дэмжигдлээ.

 3.Төслийн 3.1.4 дэх заалтыг өөрчлөх.

 3.1.4.хувийн тэтгэврийн нэмэлт даатгалыг нэвтрүүлж, төрийн болон хувийн тэтгэврийн сангаас тэтгэвэр авах нөхцөлийг бүрдүүлж, санхүүгийн зах зээлийг дэмжинэ гэсэн саналыг дэмжье гэсэн санал хураалт явуулъя.

41.7 хувийн саналаар уг санал дэмжигдсэнгүй.

 4. Төслийн 5.2.14 дэх заалтыг өөрчлөх:

 5.2.14. гэрээгээр гүйцэтгүүлж болох бүх төрлийн чиг үүргийг хувийн хэвшил, мэргэжлийн холбоодод шилжүүлэх тогтолцоог нэвтрүүлнэ гэж өөрчлөх гэсэн саналыг дэмжье гэсэн санал хураалт явуулъя.

 58.3 хувийн саналаар дэмжигдлээ.

 Байнгын хорооны санал, дүгнэлтийг Төрийн байгуулалтын байнгын хороонд Улсын Их Хурлын гишүүн Раднаасэд танилцуулъя.

 Ажлын хэсэгт баярлалаа.

 ***Хоёр.Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах ажлын хэсгийн бүрэлдэхүүнийг батлах тухай Байнгын хорооны тогтоолын төсөл***

 Байнгын хорооны тогтоолын төсөл тогтоолын төслийг танилцуулъя

 Хүний эрхийн Үндэсний Комиссын болон эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах ажлын хэсгийн бүрэлдэхүүнийг батлах тухай

 Монгол Улсын Хүний эрхийн Үндэсний Комиссын тухай хуулийн 12 дугаар зүйлийн 12.5, 32 дугаар зүйлийн 32.3 дахь хэсэг, Монгол Улсын Их Хурлын тухай хуулийн 21 дүгээр зүйлийн 21.5 дахь хэсгийг тус тус үндэслэн Хууль зүйн байнгын хорооноос ТОГТООХ нь:

 1.Хүний эрхийн Үндэсний Комиссын болон эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах ажлын хэсгийг дараах бүрэлдэхүүнтэйгээр байгуулсугай:

 1/Үнэнбат Хууль зүйн байнгын хорооны ажлын албаны ахлах зөвлөх, Ажлын хэсгийн гишүүд: Зүмбэрэлхам Төрийн албаны зөвлөл, Амгаланбаатар Шүүхийн ерөнхий зөвлөлийн Гүйцэтгэх нарийн бичгийн дарга, Билгүүн Хууль зүй, дотоод хэргийн яамны Төрийн нарийн бичгийн дарга, Санжмятав Улсын Их Хурал дахь Монгол Ардын Намын бүлгийн Ажлын албаны зөвлөх, Амарсайхан Улсын Их Хурал дахь цөөнхийн төлөөлөл, Улсын Их Хурлын гишүүний зөвлөх, Ганбаатар Монголын Өмгөөлөгчдийн Холбооны Ерөнхийлөгч, Хишигсайхан Нээлттэй Нийгэм Форум төрийн бус байгууллагын хуулийн хөтөлбөрийн менежер, Мөнхсайхан \Ххэвлэл мэдээллийн зөвлөлийн төлөөлөл, Монгол Улсын Их Сургуулийн Хууль зүйн сургуулийн багш.

 2/Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгаруулах ажлыг холбогдох хууль тогтоомжид заасны дагуу зохион байгуулж нэр дэвшигчийг Хууль зүйн байнгын хороонд танилцуулахыг ажлын хэсэгт даалгасугай гэсэн ийм тогтоолын төсөл байна.

 Тогтоолын төсөлтэй холбогдуулан асуух асуулттай гишүүд байна уу.

 Алга байна.

 Үг хэлэх гишүүн байна уу? Алга байна.

 Санал хураалт явуулъя. Хүний эрхийн Үндэсний комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийг сонгон шалгаруулах ажлын хэсгийн бүрэлдэхүүнийг батлах тухай Байнгын хорооны тогтоолыг баталъя гэсэн саналаар санал хураалт явуулъя.

 Санал хураалт.

 54.5 хувийн саналаар уг санал дэмжигдэж, тогтоолын төсөл батлагдлаа.

 Хууль зүйн байнгын хорооны энэ өдрийн хуралдаанаар хэлэлцэх асуудлыг хэлэлцэж дууссан тул Байнгын хорооны хуралдаан хаасныг мэдэгдье.

 Гишүүдэд баярлалаа

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН